**Hallitusohjelman vastaiset leikkaukset asettavat suomalaisen kulttuurin toimintaedellytykset**

**vaaraan**

Pääministeri Orpon hallituksen kiireessä ja suljettujen ovien takana tehdyt leikkauspäätökset uhkaavat vakavasti maamme kulttuurin toimintaedellytyksiä. Esimerkiksi OKM.n kulttuurimäärärahoihin suunnatut leikkaukset ovat ennätyssuuret.

Vaikuttavuus- ja kerrannaisarvioinnit puuttuvat täysin. Myös sosiaaliturvaleikkaukset osuvat moninkertaisena kulttuurialan toimijoihin, joista suuri osa on pienituloisia freelancereita.

Tietoja tulee pala kerrallaan, joka tekee kokonaisuuden hahmottamisesta mahdotonta. Kulttuurin alat eivät pysty reagoimaan toimiin eikä asiantuntijoiden mielipiteitä ehditä kuulla nopeiden aikataulujen vuoksi. Tiedossa ei myöskään ole, missä, milloin ja kuka päättää näistä toimista.

Kulttuurialaan kohdistuvat leikkaukset ovat haitallisia luovan alan työllisyydelle, taloudelle ja viennille. Lisäksi ne ovat hallitusohjelman vastaisia. Ohjelmassa luvataan alalle kasvua ja investointeja sen merkittävän potentiaalin ja kustannustehokkuuden hyödyntämiseksi.

Maassamme on perustuslain takaama oikeus sivistykseen. Se on nyt vaarannettu, kun kuntien sekä kulttuurijärjestöjen ja taidelaitosten määrärahoja vähennetään. Kansallinen kulttuuri ja demokratia vaarantuvat, jos kulttuurin infrastruktuurin murentuminen jättää kansalaiset vaille taiteen tarjoamaa sivistymisen, eläytymisen ja kriittisyyden mahdollisuutta. Lukutaidon heikkeneminen merkitsee myös turvallisuuspoliittista uhkaa. Propaganda, väärän tiedon jakaminen ja hybridivaikuttaminen muuttuvat tehokkaiksi ympäristössä, jossa ei enää eroteta valhetta faktoista.

Juustohöylämalli, jossa kaikesta leikataan ilman prioriteetteja, toimii kulttuurialalla usein giljotiinina. Monilla aloilla toiminnan resurssit ovat jo nyt minimitasolla ja pienetkin leikkaukset voivat merkitä toiminnan loppumista. Lisäksi hallitus on päättänyt lopettaa jotkin avustukset kokonaan. Suhteessa leikkausten tuomaan taloudelliseen hyötyyn haitat ovat erittäin suuret eikä niiden pitkäaikaisia vaikutuksia pystytä vielä tunnistamaan.

Toivottavasti hallitus ottaa kulttuurialan asiantuntijat mukaan päätettäessä vuoden 2025 isommista
leikkauksista. Ulkopuolelta on monesti mahdotonta päätellä, miten suuri vaikutus pienilläkin summilla voi vääristä paikoista poistettuna olla.

**Forum Artis,**

taiteilijajärjestöjen yhteistyöjärjestö